ডার্বি সাফল্যের পরেই ধাক্কা খায় দুই প্রধান। পরিসংখ্যান এমনটাই বলছে। ৪৮ ঘণ্টা আগেই ইস্টবেঙ্গলের বিরুদ্ধে দুরন্ত জয় ছিনিয়ে নিয়েছে মোহনবাগান। প্রতিবেশী ক্লাবের বিরুদ্ধে যুদ্ধ জয়ের পর এবার সঞ্জয় সেন ব্রিগেডের কাছে শিলং লাজংয়ের বিরুদ্ধে পাহাড় জয়ের চ্যালেঞ্জ।
আইলিগ জিততে হলে এই মুহূর্তে প্রত্যেকটা ম্যাচই গুরুত্বপূর্ণ। কোচ সঞ্জয় অবশ্য পাহাড়ি ছেলেদের বিরুদ্ধে ম্যাচকে ডার্বির থেকেও বেশি গুরুত্বপূর্ণ বলে দিচ্ছেন। ফুটবলারদের আত্মতুষ্টি রুখতে তিনি বলে দিচ্ছেন, ‘শিলং ম্যাচ ডার্বির থেকেও বেশি কঠিন হতে চলেছে।
সবুজ মেরুণ ব্রিগেড সোমবারেই শিলং পৌঁছেছে। তারপর এদিন বেলার দিকে ঘণ্টা দুয়েক গা ঘামান সনি, কাতসুমিরা। তারপর কোচ সঞ্জয় বলে দেন, ‘ডার্বি জয় সমর্থকদের কাছে ভীষণ মূল্যবান হতে পারে। তবে আমরা যদি খেতাব জিততে না পারি, তাহলে ডার্বি জয় বৃথা হয়ে দাঁড়াবে। আমার ফোকাস সবসময়েই ট্রফি জয়ের দিকে।’
লাজং স্ট্রাইকার ডিপান্ডা ডিকা এই মুহূর্তে ৯ গোল করে আইলিগের সর্বোচ্চ গোলদাতা। প্লাজা, ওয়েডসনদের সফলভাবে আটকে দেওয়ার পর আনাসদের সামনে চ্যালেঞ্জ ডিপান্ডাকে আটকানোর। শনিবার ডিএসকে শিবাজিয়ান্সের বিরুদ্ধে জয় পেয়ে দারুণ ছন্দে রয়েছে শিলং।
মোহনবাগানের পক্ষে সুখবর একটাই, তা হল দলে কোনও চোট আঘাতের সমস্যা নেই। পাশাপাশি আজাহারউদ্দিন মল্লিক ও সনি নর্ডির দুরন্ত ফর্ম মোহনবাগানের প্লাস পয়েন্ট হতে চলেছে।